[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 2.12.2008

COM(2008) 834 τελικό

Σχέδιο τροποποίησης της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής

για δημοσιονομική πειθαρχία και χρηστή δημοσιονομική διαχείριση

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Οι πρόσφατες εξελίξεις στις τιμές των τροφίμων και των άλλων βασικών αγαθών προκάλεσαν ανησυχίες ιδίως όσον αφορά τις επιπτώσεις τους στις αναπτυσσόμενες χώρες. Η Επιτροπή πρότεινε τη θέσπιση νέας διευκόλυνσης για την ταχεία αντιμετώπιση των διογκούμενων τιμών των τροφίμων στις αναπτυσσόμενες χώρες (COM(2008)0450 – 2008/0149(COD).

Αφού εξετάστηκαν οι δυνατότητες επαναδιάθεσης των δαπανών στο πλαίσιο του τομέα 4 καθώς και η πιθανή χρησιμοποίηση όλων των λοιπών διαθέσιμων μέσων (μέσο σταθερότητας, μέσο ευελιξίας), επιλέχτηκε το αποθεματικό έκτακτης βοήθειας ως ένα από τα κατάλληλα μέσα για τη χρηματοδότηση της διευκόλυνσης.

Δεδομένου ότι για το έτος 2008 το ποσό που υπολείπεται στο αποθεματικό έκτακτης βοήθειας δεν επαρκεί για την κάλυψη των αναγκών της επισιτιστικής διευκόλυνσης, απαιτείται αύξηση, ούτως ώστε το αποθεματικό να μπορεί να συμβάλει στη χρηματοδότηση της επισιτιστικής διευκόλυνσης.

Το ετήσιο ποσό του αποθεματικού έκτακτης βοήθειας έχει καθοριστεί σε 221 εκατ. EUR σε σταθερές τιμές για την περίοδο ισχύος του δημοσιονομικού πλαισίου. Το Συμβούλιο και το Ευρωπαϊκό Κοινοβούλιο συμφώνησαν να αυξηθεί το εν λόγω ποσό σε 479,218 εκατ. EUR (σε τρέχουσες τιμές), αποκλειστικά και κατ’εξαίρεση για το έτος 2008.

Ως εκ τούτου, το σημείο 25 της διοργανικής συμφωνίας που καθορίζει το ετήσιο ποσό του αποθεματικού έκτακτης βοήθειας πρέπει να τροποποιηθεί ανάλογα.

Σχέδιο τροποποίησης της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής

για δημοσιονομική πειθαρχία και χρηστή δημοσιονομική διαχείριση

Το Ευρωπαϊκό Κοινοβούλιο, το Συμβούλιο της Ευρωπαϊκής Ένωσης και η Επιτροπή των Ευρωπαϊκών Κοινοτήτων,

Eκτιμώντας ότι:

(1) Οι πρόσφατες εξελίξεις στις τιμές των τροφίμων και των άλλων βασικών αγαθών προκάλεσαν ανησυχίες ιδίως όσον αφορά τις επιπτώσεις τους στις αναπτυσσόμενες χώρες. Η Επιτροπή πρότεινε τη θέσπιση νέας διευκόλυνσης για την ταχεία αντιμετώπιση των διογκούμενων τιμών των τροφίμων στις αναπτυσσόμενες χώρες[1] και τα δύο σκέλη της αρμόδιας για τον προϋπολογισμό αρχής, στη συνεδρίαση συνεννόησης της 21ης Νοεμβρίου 2008, συμφώνησαν να παράσχουν μέρος της χρηματοδότησης για την εν λόγω διευκόλυνση από το αποθεματικό έκτακτης βοήθειας.

(2) Καθώς το ποσό που υπολείπεται στο αποθεματικό έκτακτης βοήθειας για το έτος 2008 δεν επαρκεί για την κάλυψη των αναγκών της επισιτιστικής διευκόλυνσης, απαιτείται αύξηση, ούτως ώστε το αποθεματικό να μπορεί να συμβάλει στη χρηματοδότηση της επισιτιστικής διευκόλυνσης.

(3) Για την αντιμετώπιση της αυτής κατάστασης το αποθεματικό έκτακτης βοήθειας πρέπει να αυξηθεί σε 479,218 εκατ. EUR σε τρέχουσες τιμές, αποκλειστικά και κατ’εξαίρεση για το έτος 2008.

(4) Ως εκ τούτου, το σημείο 25 της διοργανικής συμφωνίας για τη δημοσιονομική πειθαρχία και τη χρηστή δημοσιονομική διαχείριση πρέπει να τροποποιηθεί ανάλογα,

συμφώνησαν τα ακόλουθα:

Στο σημείο 25 πρέπει να προστεθεί η ακόλουθη φράση στο πρώτο εδάφιο:

«Το ποσό αυτό αυξάνεται κατ’εξαίρεση σε 479,218 εκατ. EUR για το έτος 2008 σε τρέχουσες τιμές.»

Βρυξέλλες,

Για το Ευρωπαϊκό Κοινοβούλιο Για το Συμβούλιο Για την Επιτροπή

Ο Πρόεδρος Ο Πρόεδρος Ο Πρόεδρος

[1] COM(2008)0450 – 2008/0149(COD).